اوکراینا پرزیدنتی ولودیمیر زلنسکی روسیانین خرسون ویلایتینده دونن حیاتا کئچیردیگی شدتی هوجوم نتیجه‌سینده 21 نفرین اؤلدوگونو، 48 نفرین یارالاندیغینی بیلدیریب.
زلنسکی سوسیال مئدیا حسابیندان ائتدیگی پای‌لاشیمدا روسیا اوردوسونون خرسون ویلایتینده قاطار ایستگاهینا، ائولره، تیکینتی ماتئریال‌لاری بازارینا، ارزاق ماغازاسینا و یاناجاق دولدورما منطقه‌سینه هوجوم ائتدیگینی بیلدیریب.
زلنسکی هوجوم‌لار نتیجه‌سینده 21 نفرین اؤلدوگونو، 48 نفرین یارالاندیغینی، اؤلن‌لرین هامی‌سی‌نین سیویل شخص‌لر اولدوغونو قئید ائدیب.
ولودیمیر زلنسکی اؤتن گئجه روسیا پرزیدنتی ولادیمیر پوتین‌ین کرملین-ده‌کی ایقامتگاهینا پیلوت‌سوز اوچاق لارلا هوجوما جهد ائتدیک‌لری ادعا‌لاری ایله باغلی “بیز پوتینه هوجوم ائتمدیک، ایشی محکمه‌یه بوراخدیق” دئییب.
زلنسکی فینلاندیانین پایتاختی هلسینکی-ده نوردیک-اوکراینا ایجلاسیندان سونرا کئچیردیگی مطبوعات کنفرانسیندا روسیایا اولوسلار آراسی حقوقلا تانینان دؤولت سرحدلرینه حؤرمت ائتمگی اؤیردیلمه‌سی‌نین واجیب‌لیگینی وورغولاییب.
زلنسکی پوتین‌ین کرملین-ده‌کی ایقامتگاهینا پیلوت‌سوز اوچاق لارلا هوجوم ائتمه‌یه جهد ائتدیک‌لری ایله باغلی ادعا‌لاری تکذیب ائده‌رک، "اوکراینا دؤولتی کرملینه قارشی هئچ بیر هوجوم تشکیل ائتمه‌ییب. اوکراینا دؤولتی سلاح‌دان اؤز اراضی‌سینی قوروماق اوچون ایستیفاده ائدیر” دئییب.
